Marlen Reusser es va proclamar guanyadora de la Volta Fèmina en l'etapa que va partir del Port de Sagunt
19 de febrer 2024

![](/media/o1djqfg3/img_6389-c.jpg?width=850&height=566.6666666666666)

Ahir, diumenge 18 de febrer, es va celebrar l'última etapa de la Volta Fèmina de la Comunitat Valenciana, amb eixida neutralitzada des de l'avinguda Mediterrani del Port de Sagunt a les 11 del matí. L'eixida d'esta prova en el municipi va ser possible gràcies a la col·laboració entre el departament d'Igualtat i el departament d'Activitat Física, Salut i Esports de l'Ajuntament de Sagunt.

La ciclista Elisa Bálsamo va aconseguir el primer lloc de l'etapa. Arlenis Sierra i Nadia Quagliotto van arribar a la meta en segon i tercer lloc, respectivament. D'altra banda, la campiona de la Volta Fèmina de la Comunitat Valenciana ha sigut Marlen Reusser. Segona ha sigut Katarzyna Niewiadoma i tercera Nyamh Fisher-Black.

L'alcalde de Sagunt, Darío Moreno, ha expressat: «**Un any més hem participat en esta cursa ciclista, que és un referent internacional, però que també promou l'esport femení ací, a la ciutat**». Així mateix, ha indicat: «**Ho hem fet amb la Peña Ciclista Porteña, imprescindible la seua col·laboració en voluntaris i també voluntàries i ara estem gaudint d'esport al màxim nivell. Demostrant que apostem per la igualtat en tots els àmbits, i per descomptat, això també inclou l'esport**».

El regidor d'Activitat Física, Salut i Esports, Javier Timón, ha explicat: «**Traslladar com sempre l'enorme satisfacció del nostre Ajuntament per participar en el que és el màxim exponent d'igualtat de l'esport femení**». El regidor ha destacat que això els permet, dins d'eixa estratègia municipal, «**donar importància a eixe esport femení, al fet que cada vegada siga més igualitari amb l'esport masculí**», així com oferir a la ciutadania l'oportunitat de viure un espectacle internacional d'esta magnitud. Javier Timón ha ressaltat: «**Esperem que això puga tornar a repetir-se un altre any més**».

Amb la intenció de visibilitzar l'esport femení de la ciutat i concretament el ciclisme femení, es va realitzar també una "Quedada DORSAL 261" amb dones de la Peña Ciclista Porteña.

![](/media/lqvkaiyc/img_6307-c.jpg?width=850&height=566.6666666666666)

El recorregut de l'etapa al seu pas per Sagunt va eixir de l'avinguda Mediterrani fins a la rotonda de l'àncora, per a incorporar-se al carrer Illa Menorca i a l'avinguda Arquitecte Alfredo Simón, fins a la rotonda del cementeri, on va eixir a la dreta en direcció a Canet d'en Berenguer per la CV-3201. Després de travessar Canet d'en Berenguer i eixir pel carrer Arroz y Tartana de la localitat veïna, la prova va transcórrer per l'avinguda Europa d’Almardà, va girar a la dreta en l'avinguda Palmera, seguint per l'avinguda Itàlia i a continuació per l'avinguda Marjal, on va girar a l'esquerra a l'avinguda Corinto per a tornar a incorporar-se a l'avinguda Europa. Des d'este punt va girar a la dreta al camí Corral del Batle per a eixir en direcció Almenara per la CV-320.

Seguidament, les ciclistes van passar per localitats com Almenara, Xilxes, Nàquera i Montcada, fins a arribar a la meta a la ciutat de València.

![](/media/ysrppmo2/img_6412-c.jpg?width=850&height=566.6666666666666)

Els millors equips ciclistes femenins del món van disputar esta volta recolzada per la Unió Ciclista Internacional (UCI) i reconeguda com a carrera UCI PRO, la qual cosa va garantir la participació dels millors equips del panorama nacional i internacional.

En la carrera van participar un total de 23 equips, 13 dels quals són de la màxima categoria de l'UCI Wolrd Teams, 9 de categoria UCI Continental Teams i un equip de categoria Elit Nacional. Entre els quals van estar el millor equip del rànquing UCI 2023, el Team SD Worx Protime.

![](/media/b2xgtmve/img_6430-c.jpg?width=850&height=566.6666666666666)

La carrera la va organitzar el Club Ciclista Escapada, el director del qual és Rubén Donat. La prova també va comptar amb el suport de la Conselleria d'Educació, Salut i Esports de la Generalitat Valenciana, la marca Comunitat Valenciana Comunitat de l'Esport, Turisme CV i la Fundació Trinidad Alfonso; així com de les diputacions d'Alacant, València i Castelló.

*   [](http://www.facebook.com/sharer.php?u=https://aytosagunto.es/va/actualitat/marlen-reusser-es-va-proclamar-guanyadora-de-la-volta-femina-en-l-etapa-que-va-partir-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/marlen-reusser-es-va-proclamar-guanyadora-de-la-volta-femina-en-l-etapa-que-va-partir-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/marlen-reusser-es-va-proclamar-guanyadora-de-la-volta-femina-en-l-etapa-que-va-partir-del-port-de-sagunt/ "Linked In")
*   [](mailto:?body=https://aytosagunto.es/va/actualitat/marlen-reusser-es-va-proclamar-guanyadora-de-la-volta-femina-en-l-etapa-que-va-partir-del-port-de-sagunt/)